Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 435/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”BAYRAMİÇ BEYAZI”

EU-nro: PDO-TR-02391 – 1. helmikuuta 2018

SAN (X) SMM ( )

1. [San:n tai smm:n] nimi tai nimet

”Bayramiç Beyazı”

2. Jäsenvaltio tai kolmas maa

Turkki

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Bayramiç Beyazı” on Prunus persica -lajiin kuuluvan paikallisen nektariinilajikkeen hedelmä. Hedelmät ovat muodoltaan yhtenäisiä ja sileitä, ja niiden kuori on ohut. Kivet ovat hedelmälihassa kiinni. Maku on makea, aromaattinen ja hieman hapan.

Hedelmällä on seuraavat ominaisuudet:

— Väri: Ulkopinnan väri vaihtelee vaaleanvihreästä keltaiseen ja hedelmälihan väri valkoisesta vaaleankeltaiseen. Kuoren väri on Pantone 583–587 C tai L* a* b* 56–58, 14–15 ja 24–24,5.

— Hedelmien paino ja koko: paino 30–60 g, halkaisija 38–52 mm, pituus 36–42 mm.

— Brix-arvo: vähintään 9,5°

— Happopitoisuus (% omenahappoa): vähintään 0,3 ja enintään 0,5

— Hedelmälihan kiinteys: vähintään 5,0 ja enintään 7,0 kg/cm2

— Aromi: tuore ja makea; aprikoosin, persikan ja luumun vivahteita

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

”Bayramiç Beyazın” kaikkien tuotantovaiheiden on tapahduttava yksilöidyllä maantieteellisellä alueella, mukaan lukien silmujen avautuminen, istutus, leikkaus ja sadonkorjuu.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kaikkiin pakkauksiin, myös laatikoihin, on kiinnitettävä tunnus ”Bayramiç Beyazı”.

4. Maantieteellisen alueen tarkka rajaus

Maantieteellinen alue on Bayramiçin piirikunta, joka sijaitsee Çanakkalen maakunnassa Turkin luoteisosassa.

5. Yhteys maantieteelliseen alueeseen

Maantieteellisen alueen erityisyys

Luontoon liittyvät tekijät

Bayramiçin piirikunta koostuu alavista maista ja 500 – 1 000 metrin korkeudella sijaitsevista ylätasangoista lähellä Kaz-vuorta, joka on Bigan niemimaan suurin vuori. Korkean sijainnin vuoksi auringonpaistetta saadaan paljon, mikä lisää fotosynteesiä. Tämä antaa ”Bayramiç Beyazılle” makeahkon maun. Korkean sijainnin vuoksi piirikunnalle on kypsymisaikaan luonteenomaista korkeat päivälämpötilat (heinäkuun keskiarvo 32–34 °C) ja matalat yölämpötilat (heinäkuun keskiarvo 12–15°C). Alhainen yölämpötila hidastaa kasvin hengitysnopeutta ja aineenvaihduntaa. Tämän vuoksi soluväleissä on melko paljon vettä, mikä lisää hedelmien kiinteyttä.

Bayramiçin piirikunnassa maaperä on ravinteikasta savimaata. Puroja ja lähteitä on paljon. Sademäärä on 600–700 millimetriä. Hedelmien ja vihannesten viljelyolosuhteet ovatkin ihanteelliset. Maaperän pH-arvo on Bayramiçin piirikunnassa 6–7. Tällainen pH-arvo on erinomainen puille, jotta ne pystyvät imemään juurillaan mineraaliaineita ioneina. Kasvit pystyvät tällä tavoin ottamaan pohjaveteen liuenneet kivennäisaineet talteen ja tuottamaan kiinteitä hedelmiä. Alueella on myös runsaasti hyönteisiä ja mehiläishoitoa, joten pölytys onnistuu hyvin ja hedelmistä tulee vankempia. Pohjaveden pinta on noin kahden metrin syvyydessä. Tämä on niin syvällä, etteivät kasvin juuret joudu olemaan veden vallassa, mikä heikentäisi hedelmien laatua.

Ihmiseen liittyvät tekijät

Yksi ”Bayramiç Beyazın” tuotannon olennaisista tekijöistä on erityisesti puiden leikkaamiseen ja sadonkorjuuhun liittyvä paikallisten tuottajien osaaminen. Puita leikattaessa latvustoa muotoillaan, jotta hedelmät saavat enemmän valoa ja ilmaa. Tämä lisää fotosynteesiä, karotenoidien tuotantoa ja muita metabolisia toimintoja, mikä johtaa makeahkoon makuun, kuoren selkeään väriin sekä melko vahvaan aromiin. Sadonkorjuun onnistuminen edellyttää, että viljelijä arvioi nektariinien korjuunhetken oikein. Nektariineja poimitaan käsin kustakin puusta 2–3 kertaa. Käsin tehty sadonkorjuu varmistaa viljelmien paremman suojelun ja ehkäisee mahdollisia vahinkoja.

Tuotteen erityisyys

”Bayramiç Beyazı” on nektariinin paikallinen genotyyppi, joka on jo vuosien ajan kukoistanut Bayramiçin piirikunnan luonnonoloissa. Kyseisille nektariineille on luonteenomaista tuore ja makea aromi, jossa on aprikoosin, persikan ja luumun vivahteita. Lukuisat tutkimukset ovat vahvistaneet, että kyseisellä maantieteellisellä alueella viljellyllä ”Bayramiç Beyazılla” on enemmän haihtuvia ainesosia ja vahvempi aromi kuin muilla alueilla viljellyillä nektariineilla. Hedelmien erityiselle aromille ja tuoksulle on ominaista varsinkin 2-heksenaali, heksenaali ja (E)-2-heksenaali, joiden pitoisuudet on todettu Bayramiçin piirikunnassa viljellyissä Bayramiç Beyazı -nektariineissa korkeammiksi kuin muilla Turkin alueilla viljellyissä nektariineissa.

Syy-yhteys

Ympäristöolosuhteet (paljon auringonpaistetta, korkea päivälämpötila, alhainen yölämpötila ja korkea sademäärä) sekä puiden erityinen leikkuutapa, jonka ansiosta hedelmät saavat kypsyessään paljon auringonpaistetta, vaikuttavat alueella viljellyn ”Bayramiç Beyazın” kuoren väriin sekä hedelmän makeuteen ja kiinteyteen.

Alueen monet lähteet ja runsaat vesivarat varmistavat riittävän kastelun, ja mineraalipitoinen maaperä, erilaiset hyönteiset sekä mehiläishoidon perinteet luovat ihanteelliset olosuhteet hedelmien kasvulle. Kaikki tämä johtaa toivottuun hedelmien kokoon ja muotoon. Maaperän pH-arvo on ihanteellinen, joten puiden juuret pystyvät ottamaan mineraaleja. Näin hedelmistä tulee kiinteitä.

Luonnonolojen ohella tuotteen erityisyyttä lisää paikallisten tuottajien perinteinen osaaminen. Osana alueen taitotietoa viljelijät osaavat määrittää sadonkorjuuhetken oikein ja hedelmiä poimitaan samasta puusta 2–3 kertaa. Koska hedelmät kypsyvät eri puissa eri aikaan, tämä sadonkorjuumenetelmä tuottaa tasalaatuisia hedelmiä: kuoren väri sekä hedelmän koko, kuiva-ainepitoisuus ja aromi ovat samanlaiset. Käsin tehty sadonkorjuu myös estää hedelmien vahingoittumisen.

Eritelmän julkaisutiedot

(tämän asetuksen 6 artiklan 1 kohdan toinen alakohta)

–

(1) EUVL L 343, 14.12.2012, s. 1.